मोतिहारी में लड़के को बांधकर लड़की के सामने काटा गला; पुलिस ने जलते शवों को निकाला
Honor killing case came to the fore in Motihari, half burnt dead body of lover girlfriend recovered,मोतिहारी में ऑनर किलिंग का मामला आया सामने, प्रेमी प्रेमिका का अधजला शव पुलिस बरामद
मोतिहारी में नाबालिग प्रेमी जोड़े की बेरहमी से हत्या कर दी गई। 16 साल के मुस्कान को 15 साल की विनीता के सामने पहले बांधा गया। फिर उसका गला काट दिया। लड़के की हत्या के बाद लड़की का भी गला काटकर हत्या कर दी गई।
इसके बाद दोनों के शव को सिकरहना नदी के पास के श्मशान में ले गए। वहां शवों को ट्रैक्टर के टायर पर रखकर आग लगा दिया। मौके पर पहुंचे लड़के के परिवार वालों को भगा दिया। परिवार ने पुलिस को सूचना दी। मंगलवार को आधी रात पुलिस ने शवों को जलती चिता से बाहर निकाला। दोनों शव 75% जल चुका था।
मामला डुमरी गांव का है। मृतकों की पहचान सुगौली थाना क्षेत्र के डुमरी गांव के बिजूल सहनी के 16 साल के बेटे मुस्कान कुमार और जादोलाल पड़ती की 15 साल की बेटी विनीता कुमारी के रूप में हुई है। पुलिस ने लड़की के पिता समेत सात लोगों पर हत्या की एफआईआर दर्ज की है। लड़की की मां बिगन देवी को गिरफ्तार कर लिया है।
अब पढ़िए लड़के की मां ने क्या कहा 
मुस्कान की मां मलेशरी देवी का रो रोकर बुरा हाल है। उन्होंने बताया कि मुस्कान इंटर का छात्र था। मंगलवार की रात 10 बजे वह बारात में डांस देखने निकला था। इसी दौरान लड़की के पिता जादोलाल उसे जबरदस्ती उठाकर अपने घर ले गए। रस्सी से बांधा। गला रेतकर हत्या कर दी। इस दौरान लड़की भी रहम की भीख मांगती रही, लेकिन उसका भी गला रेत दिया।
रात के 1 बजे गांव के कुछ लोगों ने बताया कि जादोलाल मेरे बेटे की हत्या कर शव को नदी किनारे जला रहा है। सूचना मिलते ही जब हम वहां पहुंचे तो जादोलाल हम सबको भी मारने के लिए दौड़ा। हम सब वहां से जान बचाकर भाग आए।
घटना की सूचना सुगौली थाना की पुलिस को दी। पुलिस मौके पर पहुंची, तब तक सभी आरोपी वहां से फरार हो गए थे। चिता से पुलिस ने दोनों का 75% जला हुआ शव बरामद किया। वहां से दोनों के अधजले शव को लेकर पुलिस थाना पहुंची। पुलिस ने वह रस्सी भी बरामद की है, जिससे उसे बांधा गया था।
1 साल से चल रहा था अफेयर 
दोनों के घर आसपास ही हैं। दोनों के बीच करीब एक साल से प्रेम प्रसंग चल रहा था। इधर, दबी जुबान से कुछ ग्रामीणों का कहना है कि लड़का, लड़की से मिलने उसके घर गया था। दोनों को पिता और अन्य परिजन ने एक साथ रंगेहाथ पकड़ लिया। इसके बाद हत्या को अंजाम दिया है।
पोल में हिस्सा लेकर अपनी राय दीजिए...
पुलिस बोली-ऑनर किलिंग का मामला
सदर एसडीपीओ आईपीएस राज ने बताया कि ऑनर किलिंग का मामला सामने आया है। मौके पर जाकर पुलिस ने दोनों का जला हुआ शव चिता से बरामद किया है। किशोर की मां मलेशरी देवी ने सुगौली थाना में लड़की के पिता, मां, तीन भाई, चाचा और चाची पर हत्या की FIR दर्ज कराई है। पुलिस ने लड़की की मां को गिरफ्तार कर लिया है। बाकी लोगों की गिरफ्तारी के लिए छापेमारी की जा रही है।